**ΠΟΡΕΙΑ ΔΙΔΑΣΚΑΛΙΑΣ**

**«Φάση προθέρμανσης:** Αποβλέπει στην ψυχική, πνευματική και σωματική προετοιμασία της ομάδας για τη δραστηριότητα. Μπορεί να είναι μια απλή άσκηση ή κάποιο μουσικοκινητικό/ μουσικοακουστικό ή ρυθμικό παιχνίδι.

**Φάση επεξεργασίας**: Σ’ αυτή τη φάση δίνονται στοιχεία της δραστηριότητας που θα πρέπει να επεξεργαστεί η ομάδα σε σχέση με τη φάση δράσης ή που θα ανταποκρίνονται στις ανάγκες και ικανότητες των παιδιών. Για παράδειγμα τα παιδιά μπορούν να πειραματιστούν με το υλικό που πρόκειται να χρησιμοποιηθεί στην κύρια φάση δράσης.

**Φάση δράσης:** Αποτελεί το κεντρικό σημείο της όλης εξέλιξης και οφείλει να ανταποκρίνεται στο στόχο ή στους στόχους της διδασκαλίας. Πρόκειται για συγκεκριμένη επεξεργασία του υλικού αναφορικά με το στόχο διδασκαλίας και με τις ικανότητες που θα πρέπει να αναπτύξουν τα παιδιά.

**Φάση ανατροφοδότησης:** Αποτελεί το σημείο εκείνο κατά το οποίο γίνεται έλεγχος κατά πόσο έχει επιτευχθεί ο στόχος ενώ συγχρόνως δίνεται η δυνατότητα για μεταφορά της μάθησης σε ένα άλλο επίπεδο. Για παράδειγμα με ένα παιχνίδι ή με λεκτική περιγραφή όλων όσων έλαβαν χώρα κατά τη διάρκεια της συγκεκριμένης διδασκαλίας.

**Φάση αποθεραπείας:** Σηματοδοτεί τη λήξη της δραστηριότητας δίνοντας τη δυνατότητα στην ομάδα να χαλαρώσει και να τακτοποιήσει το χώρο, τα μουσικά όργανα και οποιοδήποτε άλλο υλικό χρησιμοποιήθηκε»